DA Den Europæiske Unions Tidende CE 78/467

(2004/C 78 E/0492)

SKRIFTLIG FORESPØRGSEL E-3131/03

af José Ribeiro e Castro (UEN) til Kommissionen

(23. oktober 2003)

Om: Sorraia-hesten

En hesterace, nemlig den iberiske hest, som i folkemunde kaldes Sorraia-hesten, er ved at uddø. Racen anses af specialisterne for muligvis at være den oprindelige hesterace på Den Iberiske Halvø.

Ifølge eksperterne er hesten afbildet i overensstemmelse med virkeligheden på hulemalerier i La Pileta-grotterne i Spanien og i Portugal i Escoural-grotterne. Det antages, at hesten anvendtes i de romerske legioners kavaleri, og at den blev bragt til Amerika i de århundreder, koloniseringen her varede, så flertallet af nutidens racer i dette område nedstammer fra den iberiske hest. Hesten skal også være stamfader til Spaniens nationale hesterace, den andalusiske hest, og den tilsvarende portugisiske, den lusitanske hest.

I det land, hvor der findes den største egentlige bestand af hesteracen, nemlig i Portugal, blev det i 2002 skønnet, at der var mindre end 100 eksemplarer tilbage.

Derfor og af andre grunde udgør Sorraia-hesten en enestående genetisk arvemasse, da den er meget sjælden og samtidig en oprindelig race.

Kommissionen bedes besvare følgende:

— vil den være indstillet på at støtte initiativer med henblik på at bevare Sorraia-hesten?

— hvilke oplysninger om racens oprindelse og arvemasse råder den over?

— vil den være indstillet på at samarbejde med lokale myndigheder og institutioner, som allerede nu beskæftiger sig med programmer for beskyttelse af hesten?

— hvordan kan avlere opnå støtte fra EU?

Svar afgivet på Kommissionens vegne af Franz Fischler

(2. december 2003)

I perioden 1994-1999 har Fællesskabet ved forordning (EF) nr. 1467/94 (1) åbnet mulighed for bevarelse af den biologiske og genetiske mangfoldighed i landbruget. Ved forordningen blev der iværksat et program for bevarelse, beskrivelse, indsamling og udnyttelse af genressourcer i landbruget. Den indebar en merværdi i form af tværnationalt samarbejde i forhold til de aktioner, der blev gennemført i de enkelte medlemsstater. Enhver fysisk eller juridisk person, der er hjemmehørende i en medlemsstat og etableret i EF kunne deltage i aktionerne. Forordningen har gjort det muligt at finansiere 21 projekter, hvoraf fire vedrørte animalske genetiske ressourcer. Der er ikke blevet foreslået nogen projekter med henblik på bevarelse af Sorraia-hesten.

I samme tidsrum har Fællesskabet inden for rammerne af forordning (EØF) nr. 2078/92 (2) (artikel 2) ydet støtte til opdræt af dyr af lokale udryddelsestruede racer. 35 dyr af Sorraia-racen har modtaget støtte i Portugal.

Siden 2000 har Fællesskabet i henhold til forordning (EF) nr. 1257/1999 (3) (kapitel VI) og gennemførelsesforordningen hertil (artikel 14 i forordning (EF) nr. 445/2002 (4)) ydet støtte til foranstaltninger til beskyttelse af truede racer.

I sidstnævnte forordning fastsættes, at EF-støtten kan vedrøre »opdræt af husdyr af lokale udryddelsestruede racer, der er hjemmehørende i det pågældende område«. Sådanne racer skal opfylde de tærskelkriterier for indstilling af opdræt af lokale racer, der er angivet i tabellen i bilag I til nævnte forordning (EF) nr. 445/2002. Hvis medlemsstaterne vælger at medtage en sådan foranstaltning i deres planer for udviklingen af landdistrikterne, ydes støtten til landbrugere, der indgår forpligtelser til at drive miljøvenligt landbrug for en periode på mindst fem år. Desuden finder forordning (EF) nr. 445/2002 anvendelse på avlsdyr, der er registreret i en godkendt organisations stambog. De portugisiske myndigheder har meddelt Kommissionen, at »Associação de Criadores do Cavalo Ibérico de Tipo Primitivo — Sorraia (AICS)« er blevet godkendt til i overensstemmelse med Kommissionens beslutning 92/353/EØF (5) at oprette en stambog for Sorraia-heste.

De portugisiske myndigheder har medtaget bestemmelser til beskyttelse af Sorraia-racen i sin plan for udvikling af landdistrikterne »Continent (Ruris)« som led i foranstaltningen for miljøvenligt landbrug »Bevarelse af lokale racer«. Opdrættere af denne race har således siden 2000 haft mulighed for at være omfattet af de støtteforanstaltninger, der er fastlagt i programmet, hvis de opfylder de betingelser og overholder de forpligtelser, der er fastsat heri. I 2001 og 2002 er der indgivet ansøgninger om otte hundyr af Sorraia-racen, hvortil der allerede nu ydes støtte.

Desuden vil et nyt EF-program for bevarelse, beskrivelse, indsamling og udnyttelse af genressourcer i landbruget snart være til rådighed for perioden 2003-2006. Kommissionens forslag er så godt som færdiggjort. Når det er blevet vedtaget i Rådet, vil alle interesserede personer (nationale/regionale myndigheder, institutioner og enkeltpersoner) kunne indgive ansøgninger under de indkaldelser af forslag, som Kommissionen lancerer. De projekter, der bliver berettiget til medfinansiering fra EF, vil blive udvalgt af uafhængige eksperter.

Kommissionen har oplysninger om Sorraia-hestens oprindelse og genetiske arvemasse, der er offentligt tilgængelige i FAO's database over genetiske ressourcer inden for husdyravlen (http://dad.fao.org) og på AICS' website (www.aicsorraia.fc.ul.pt).

(1) Rådets forordning (EF) nr. 1467/94 af 20. juni om bevarelse, beskrivelse, indsamling og udnyttelse af genressourcer i landbruget, EFT L 159 af 28.6.1994.

(2) Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje, EFT L 215 af 30.7.1992.

(3) Rådets forornding (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.

(4) Kommissionens forordning (EF) nr. 445/2002 af 26. februar 2002 om gennemførelsesbestemmelser til Rådets forordning (EF) nr. 1257/1999, EFT L 74 af 15.3.2002.

(5) Kommissionens beslutning af 11. juni 1992 om kriterierne for godkendelse eller anerkendelse af organisationer og foreninger, der fører eller opretter stambøger for registrerede enhovede dyr, EFT L 192 af 11.7.1992.